Diari Oficial de la Generalitat Valenciana


Sumari del DOGV 9274, del 09-02-2022 (2022/630)

RESOLUCIÓ de 22 de desembre de 2021, del Servei Territorial d'Indústria, Energia i Mines d'Alacant, per la qual es denega la sol·licitud presentada per Fotovoltaica La Nebulosa, SL, d'autorització administrativa prèvia i autorització administrativa de construcció corresponent a la central solar generadora fotovoltaica denominada FV La Nebulosa, de 3,430 kW de potència instal·lada, i les instal·lacions de connexió amb la xarxa de distribució d'energia elèctrica, incloses una estació de transformació, un centre de seccionament, així com una línia aereasubterrània d'alta tensió d'evacuació d'energia elèctrica, situada la planta generadora en la parcel·la 182 del polígon 14 del terme municipal de Mutxamel. Expedient ATALFE/2020/92.
-----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9274

Data del DOGV
:   09-02-2022

Secció del DOGV
:   III. ACTES ADMINISTRATIUS - A) AUTORITZACIONS I CONCESSIONS

Número del document
:   2022/630


Data del document
:   22-12-2021

Organisme emissor
:   Conselleria d'Economia Sostenible, Sectors Productius, Comerç i Treball

Tipus de document
:   Resolució

Correcció d'errades

 Descriptors 

:   * Conselleria d'Economia Sostenible, Sectors Productius, Comerç i Treball
    * empresa privada

RESOLUCIÓ de 22 de desembre de 2021, del Servei Territorial d'Indústria, Energia i Mines d'Alacant, per la qual es denega la sol·licitud presentada per Fotovoltaica La Nebulosa, SL, d'autorització administrativa prèvia i autorització administrativa de construcció corresponent a la central solar generadora fotovoltaica denominada FV La Nebulosa, de 3,430 kW de potència instal·lada, i les instal·lacions de connexió amb la xarxa de distribució d'energia elèctrica, incloses una estació de transformació, un centre de seccionament, així com una línia aereasubterrània d'alta tensió d'evacuació d'energia elèctrica, situada la planta generadora en la parcel·la 182 del polígon 14 del terme municipal de Mutxamel. Expedient ATALFE/2020/92. [2022/630]  
Antecedents  
Primer. Fotovoltaica La Nebulosa, SL, a través de representant degudament acreditat, va presentar instància davant el registre telemàtic de la Generalitat Valenciana amb data 16 de novembre de 2020 (núm. de registre GVRTE/2021/1707010), en la qual sol·licita autorització administrativa prèvia i autorització administrativa de construcció, per a la instal·lació de central fotovoltaica, denominada FV Nebulosa, situada a Mutxamel (Alacant), incloent-hi la seua infraestructura d'evacuació. A aquesta sol·licitud acompanya el projecte de la planta, el projecte de la infraestructura d'evacuació i les separates corresponents a la Conselleria d'Agricultura, Desenvolupament Rural, Emergència Climàtica i Transició Ecològica, a la Conselleria de Política Territorial, Obres Públiques i Mobilitat, a l'Ajuntament de Mutxamel i a la Confederació Hidrogràfica del Xúquer.  
Segon. Amb data 23 de desembre de 2020, consta Acord d'admissió a tràmit del Servei Territorial d'Indústria, Energia i Mines d'Alacant, de la sol·licitud d'autorització administrativa prèvia i de construcció, únicament als efectes de l'estipulat en l'article 1 del Reial Decret llei 23/2020, de 23 de juny, pel qual s'aproven mesures en matèria d'energia i en altres àmbits per a la reactivació econòmica.  
  
Tercer. Que s'ha realitzat el tràmit d'informació pública de l'expedient, amb la publicació en el Butlletí Oficial de la Província d'Alacant en data 6 d'agost de 2021 i en el Diari Oficial de la Generalitat Valenciana el 19 d'agost de 2021.  
Quart. Que amb data 6 d'agost de 2021 se sol·licita, entre altres, informe a la Direcció General de Política Territorial i Paisatge de la Conselleria de Política Territorial, Obres Públiques i Mobilitat en matèria d'ordenació del territori i paisatge en compliment de l'article 25 del Decret llei 14/2020, de 7 d'agost, del Consell, de mesures per a accelerar la implantació d'instal·lacions per a l'aprofitament de les energies renovables per l'emergència climàtica i la necessitat de la urgent reactivació econòmica, així com perquè preste la conformitat o oposició a l'autorització sol·licitada i/o establisca el condicionat tècnic procedent de conformitat amb l'article 24 del mencionat decret llei i segons el que es disposa per la Llei 5/2014, de 25 de juliol, d'ordenació del territori, urbanisme i paisatge, de la Comunitat Valenciana, i tot això, perquè en el termini de trenta dies, comptadors a partir de l'endemà de la recepció d'aquest escrit de sol·licitud, es pronuncie sobre això.  
  
Cinqué. Que el Servei d'Infraestructura Verda i Paisatge dependent de la Direcció General de Política Territorial i Paisatge, ha emés informe amb referència EP-2021/350 FU/jms, de data 9 de novembre de 2021, i rebut en aquest òrgan territorial en data 10 de novembre de 2021, amb la valoració del compliment dels criteris generals dels articles 8 i 10 del Decret llei 14/2020, en matèria d'Infraestructura Verda i Paisatge.  
  
En l'informe esmentat, s'estableix principalment el següent:  
En la valoració del compliment de l'article 8 d'aquest Decret llei:  
  
- En l'àmbit de l'actuació, la presència del barranc del Juncaret constitueix un recurs paisatgístic, de conformitat amb el que s'estableix en l'apartat b.3r) de l'annex I del text refós de la Llei d'ordenació del territori, urbanisme i paisatge, aprovat pel Decret legislatiu 1/2021, de 18 de juny (TRLOTUP). Així mateix, part de la parcel·la triada per a la implantació de la planta (zona sud-oest) està classificada per les NS de Mutxamel com a zona de protecció de llits (Pla 1. Classificació de sòl actual), i coincideix amb el llit del barranc del Juncaret, per la qual cosa la disposició de la instal·lació dins de la parcel·la estarà condicionada pel compliment d'aquest ordenament.  
  
Igualment, el Catàleg de proteccions de Mutxamel (2019), seguint el que s'estableix en l'estudi de paisatge del TM de Mutxamel (2010) i la seua addenda (2018), documents tots aquests actualment en tramitació, defineix l'element identificat en el paràgraf anterior, situat al costat de la parcel·la triada per a la ubicació de la planta com a part del patrimoni paisatgístic local, i constitueix l'element denominat P15-RP llit del Juncaret, i està en tramitació la inclusió en la infraestructura verda municipal. Així mateix, aquesta addenda inclou en la proposta d'infraestructura verda municipal diversos arbres considerats com a singulars situats en la parcel·la d'estudi, segons està definit en el seu pla A.EP.01, de maig de 2019, i de conformitat amb el que s'estableix en l'article 5.2.j del TRLOTUP.  
- Quant al paisatge, per a poder analitzar correctament que es garanteixen els valors paisatgístics del territori (art. 8.3.b), es requereix l'elaboració d'un instrument de paisatge que acompanye al projecte d'instal·lació de planta solar fotovoltaica FV La Nebulosa (tant per a la planta com per a la infraestructura d'evacuació), en el qual hauran de recollir-se les mesures que es proposen a partir de les conclusions d'aquest instrument.  
- Quant a la valoració del compliment de l'article 10 d'aquest Decret llei:  
Respecte als valors, processos i servei de la infraestructura verda del territori (art. 10.1.a): la localització de les parcel·les no afecta la funcionalitat de la infraestructura verda en l'àmbit regional ni a cap dels seus corredors (terrestres o fluvials). Per tant, l'actuació compleix amb aquest criteri. No obstant això, tal com es defineix en el punt 1 d'aquest informe, la parcel·la està situada al costat del barranc del Juncaret, element que constitueix un recurs paisatgístic. Igualment, la parcel·la conté diversos arbres considerats singulars en l'Addenda de l'estudi de paisatge de Mutxamel i inclosos en la seua proposta d'infraestructura verda municipal. Per això, i de conformitat amb el que s'estableix en l'article 4 del TRLOTUP, l'actuació quedarà condicionada a la preservació d'aquests elements d'alt valor paisatgístic.  
- Distància a recursos paisatgístics de primer ordre: BIC, BRL, monuments naturals i paisatges protegits (art. 10.1.b): el Catàleg de proteccions de Mutxamel (2019), actualment en tramitació, incorpora les restes d'una bassa romana en un tram del barranc del Juncaret, a uns 75 m al sud-est de l'encreuament de la carretera de la Torreta amb el seu llit. Aquest instrument en tramitació cataloga aquest element com a bé de rellevància local (BRL). De conformitat amb el que es disposa en l'apartat b.3r de l'annex I del TRLOTUP, es considera un recurs paisatgístic pel seu interés cultural i patrimonial, atés que és objecte d'algun grau de protecció en tramitació. Per això, l'alternativa no compleix el criteri definit en l'article 10.1.b, atesa la ubicació de la parcel·la triada per a la implantació de la planta a menys de 500 m del recurs paisatgístic definit en els paràgrafs anteriors.  
- Utilització de sòl d'alt valor agrològic (art. 10.1.e): compleix.  
- Adaptació a la morfologia del territori i als elements naturals d'interés (art. 10.1.h): el projecte es planteja sobre una parcel·la d'escàs pendent, per la qual cosa la seua implantació no modificarà substancialment la topografia actual del terreny, més enllà dels moviments de terra imprescindibles per a la implantació de les instal·lacions. No obstant això, atesa la presència d'elements d'alt valor paisatgístic, hauria de revisar-se aquesta ordenació mitjançant modificacions que reduïsquen l'afecció sobre aquests elements, i d'aquesta manera, milloren l'adaptació de la planta al territori i paisatge, i queda així condicionat el seu compliment a aquesta reordenació, de conformitat amb el que s'estableix en l'apartat g de l'annex II del TRLOTUP.  
Per la qual cosa es conclou en l'informe esmentat que, avaluada l'alternativa en relació amb els criteris de l'art. 10 del Decret llei 14/2020, es considera que l'ordenació no compleix algun dels criteris vinculats a la infraestructura verda i el paisatge, tal com es descriu en els apartats anteriors. Per tant, no es considera adequada la localització triada, i per això s'informa desfavorablement la implantació de la planta fotovoltaica en la localització seleccionada. L'emissió d'informe favorable en matèria d'infraestructura verda i paisatge que viabilitze l'actuació pretesa requerirà:  
- La selecció d'una ubicació, resultat de l'estudi d'alternatives viables de localització, que complisca els requisits dels articles 8 i 10 del Decret llei 1/2020.  
- La modificació de l'estudi d'integració paisatgístic en funció d'alternatives admissibles.  
L'informe conclou que el projecte, és incompatible en relació amb els termes previstos en la legislació d'ordenació del territori, urbanística i de paisatge, sense que tal afecció puga ser corregida ni compensada, per la qual cosa el projecte s'informa en sentit Desfavorable.  
Sisé. Per tot això, tenint en compte que l'informe en matèria d'ordenació del territori i paisatge emés pel Servei d'Infraestructura Verda i Paisatge de la Conselleria de Política Territorial, Obres Públiques i Mobilitat és preceptiu i vinculant per a aquest òrgan substantiu, segons estableix l'article 25 del Decret llei 14/2020, de 7 d'agost, del Consell, i tenint en compte que aquest informe ha de ser favorable a l'efecte de poder atorgar l'autorització d'implantació en sòl no urbanitzable de la instal·lació, se li concedeix al promotor de la instal·lació un tràmit d'audiència per un termini de deu dies, per a al·legar i presentar els documents i justificacions que estimaren pertinents, de conformitat amb el que es disposa en l'article 82 de la Llei 39/2015, d'1 d'octubre, del procediment administratiu comú de les administracions públiques, abans de dictar la corresponent resolució, que va ser notificat en data 16 de novembre de 2021 (amb núm. registre electrònic GVRTE/2021/852172).  
Seté. Amb data 26 de novembre de 2021, es reben al·legacions al tràmit d'audiència sobre la valoració del compliment dels criteris territorials i paisatgístics per a la implantació de la central fotovoltaica, i sol·licitaven textualment «que no es considere el bé de rellevància local de la bassa romana del barranc de Juncaret, proposat en l'esborrany de Catàleg de proteccions de Muxtamel (en tramitació), dins dels supòsits contemplats en l'article 10.1.b del Decret llei 14/2020, puix que no es tracta d'un recurs paisatgístic determinant en la realitat social i territorial del municipi de Mutxamel. La localització proposada per a la FV Nebulosa no afectarà negativament la visibilitat i el paisatge de l'entorn de la bassa. A més, l'ordenació del projecte s'adaptarà en major mesura al territori i al paisatge, i s'inclourà la preservació dels arbres considerats singulars en l'addenda de l'estudi de paisatge de Mutxamel, inclosos en la seua proposta d'infraestructura verda municipal.», i que «es reconsidere la valoració del compliment dels criteris continguts en el Decret llei 14/2020, i s'establiran els condicionants pertinents perquè puguen ser incorporats a la documentació i, així, puga continuar la tramitació del projecte».  
  
En aquestes al·legacions es realitzen les consideracions següents respecte al criteri paisatgístic contingut en l'article 10.1.b del Decret llei 14/2020, on s'especifica que els emplaçaments de les centrals fotovoltaiques han de distar almenys 500 metres de recursos paisatgístics de primer ordre com són els béns d'interés cultural, béns de rellevància local, monuments naturals i paisatges protegits:  
- En l'annex II del Decret llei 14/2020 s'enumeren les capes cartogràfiques referents als criteris de compatibilitat de les àrees sotmeses a protecció territorial per a l'emplaçament de centrals fotovoltaiques, i en les capes que fan referència als béns d'interés cultural (BIC) i els béns de rellevància local (BRL) no apareixen béns que es troben a una distància inferior als 500 metres lineals de la parcel·la analitzada.  
  
- Es fa referència a la definició de recursos paisatgístics feta en l'annex I (estudis de paisatge) del Decret legislatiu 1/2021, de 18 de juny, del Consell, d'aprovació del text refós de la Llei d'ordenació del territori, urbanisme i paisatge (TRLOTUP), en l'apartat b.3r, juntament amb els recursos d'interés cultural i patrimonial que s'integren, per a fer referència, a continuació, a la definició de paisatge de l'article 6é.1. del TRLOTUP que indica que: «d'acord amb el Conveni Europeu del Paisatge de l'Any 2000, concreta que «paisatge és qualsevol part del territori, tal com és percebut per qui l'habita, el caràcter del qual resulta de la interacció de factors naturals i humans»; és a dir, el paisatge (i, per tant, els recursos paisatgístics) existeixen en tant hi ha potencials espectadors que perceben aquests paisatges i aquests recursos paisatgístics que han sigut construïts socialment al llarg de la història. Aquesta circumstància no es compleix en la majoria de les àrees de vigilància arqueològica, ja que es tracta d'espais en els quals, com s'indica en l'article 62.1 de la LPCV: «?es coneix o presumeix amb fonament l'existència de restes arqueològiques o paleontològiques d'interés rellevant?». I això a l'efecte de realitzar un estudi previ arqueològic i paleontològic per a obtindre l'autorització de la conselleria competent en matèria cultural, amb la finalitat de realitzar qualsevol tipus d'actuacions sobre els espais afectats per aquestes àrees de vigilància.  
  
- S'assenyala que «l'Ajuntament de Mutxamel va iniciar la tramitació del Catàleg de proteccions de Mutxamel en data 30 de setembre de 2019, amb una documentació composta pel document inicial estratègic, l'esborrany i fitxes del Catàleg i una addenda a l'estudi de paisatge. En sessió celebrada el 5 de març de 2021, la comissió d'avaluació ambiental de la Generalitat Valenciana va acordar emetre el document d'abast de l'estudi ambiental i territorial estratègic del Catàleg de proteccions de Mutxamel, amb una sèrie de consideracions efectuades pels diferents informes sectorials de les administracions públiques afectades i públic interessat.  
En les fitxes elaborades, amb el codi C22, com a espai de vigilància arqueològica, s'inclouen les restes d'una bassa romana d'època altoimperial de planta rectangular, amb una projecció de 16,75 metres de longitud per 13 metres d'amplària, construïda amb sòl i murs de formigó romà, revestit de morter hidràulic.  
Actualment, les restes estan cobertes amb geotèxtil i terra per a la seua protecció i, sobre aquests, han proliferat exemplars de Lygeum spartum (espart albardí) i Salicornia sp. A més, cal assenyalar que no ha sigut incorporat en l'esborrany com a element considerat dins de la secció de paisatge de l'esborrany del catàleg en tramitació.  
Es tracta d'un element ja excavat i documentat arqueològicament que, en l'esborrany de catàleg, es proposa com a protecció parcial i l'entorn de protecció de la qual no es veu afectat per la localització proposada per a la instal·lació de la central solar fotovoltaica d'FV Nebulosa, amb la qual no té connexió visual ni d'accessibilitat.  
De fet, l'accessibilitat física i visual a l'entorn de la bassa és molt complicada, sense accessos directes o indirectes. El vial més pròxim és el camí de la Torreta i, des d'ací, solament es veu una vegetació contínua d'exemplars de Salicornia sp., Atriplex halimus (salat blanc) i Phragmites australis (canyís) dins del barranc del Juncaret, mentre que en els seus marges també apareixen formacions de Lygeum spartum.»  
- Conclou que «malgrat ser un element considerat com BRL en l'esborrany de Catàleg de proteccions de Mutxamel, la bassa romana del barranc de Juncaret no pot considerar-se un recurs paisatgístic, tal com el determina el TRLOTUP, ja que no es tracta d'un element que la societat local considere com a fita paisatgística i les seues condicions de percepció no seran modificades pel projecte de central solar fotovoltaica proposat, per la qual cosa tampoc suposarà una pèrdua dels trets locals d'identitat o patrimoni de Mutxamel. De fet, l'únic vial que podria ser considerat com a observatori paisatgístic és el camí de la Torreta i, des d'aquest punt, no és possible realitzar cap observació de la bassa romana, com tampoc es pot accedir a la seua localització.»  
  
Huité. Per la Secció d'Inspecció i Control Energètic i Miner, s'ha emés un informe proposta de resolució en data 22.12.2021, que proposa la denegació de la sol·licitud.  
  
Fonaments de dret  
Primer. La instrucció i resolució d'aquest procediment administratiu correspon a la Generalitat Valenciana, en estar la instal·lació elèctrica objecte d'aquest radicada íntegrament en territori de la Comunitat Valenciana, i no estar enquadrada en les contemplades en l'article 3.13 de la Llei 24/2013, de 26 de desembre, del sector elèctric, que són competència de l'Administració General de l'Estat.  
Segon. D'acord amb el que es disposa en l'article 4.1.b del Decret 88/2005, de 29 d'abril, regulador dels procediments d'autorització d'instal·lacions de producció, transport i distribució d'energia elèctrica que són competència de la Generalitat, concordat amb l'article 13 de l'Ordre 1/2021, de 6 d'abril, de la Conselleria d'Economia Sostenible, Sectors Productius, Comerç i Treball, mitjançant la qual es desenvolupa el Decret 175/2020, del Consell, de 30 d'octubre, pel qual s'aprova el Reglament orgànic i funcional de la Conselleria d'Economia Sostenible, Sectors Productius, Comerç i Treball, correspon al Servei Territorial d'Indústria, Energia i Mines d'Alacant la resolució d'aquest procediment, al ser la potència a instal·lar igual o inferior a 10 MW.  
  
Tercer. D'acord amb l'incís a de l'article 3 del Decret 88/2005, de 29 d'abril, la instal·lació està classificada dins del grup primer.  
  
Quart. Conforme amb l'article 53.1 de la Llei 24/2013, de 26 de desembre, del sector elèctric i l'article 7 del Decret 88/2005, de 29 d'abril, la construcció de les instal·lacions de producció d'energia elèctrica requereix autorització administrativa prèvia i autorització administrativa de construcció, i s'haurà d'efectuar la seua tramitació i resolució de manera conjunta, segons estableix l'article 21.1 del Decret llei 14/2020, de 7 d'agost, del Consell, de mesures per a accelerar la implantació d'instal·lacions per a l'aprofitament de les energies renovables per l'emergència climàtica i la necessitat de la urgent reactivació econòmica.  
Cinqué. Segons estableix l'article 7, del capítol I, del títol III, règim jurídic i procediment d'autorització de centrals fotovoltaiques i parcs eòlics del Decret llei 14/2020, de 7 d'agost, del Consell, de mesures per a accelerar la implantació d'instal·lacions per a l'aprofitament de les energies renovables per a l'emergència climàtica i la necessitat de la urgent reactivació econòmica, aquest títol és aplicable als projectes de centrals fotovoltaiques i parcs eòlics l'autorització dels quals correspon als òrgans competents de la Generalitat i queden excloses de la seua aplicació les centrals fotovoltaiques i els parcs eòlics d'aprofitament suprautonòmic, bé perquè la seua potència instal·lada siga superior a 50 MW o perquè excedisquen del territori de la Comunitat Valenciana.  
  
Sisé. Segons l'article 10é.1.b del Decret llei 14/2020, de 7 d'agost, del Consell, de mesures per a accelerar la implantació d'instal·lacions per a l'aprofitament de les energies renovables per l'emergència climàtica i la necessitat de la urgent reactivació econòmica, els emplaçaments de les centrals fotovoltaiques, hauran de distar almenys 500 metres de recursos paisatgístics de primer ordre com són els béns d'interés cultural, béns de rellevància local, monuments naturals i paisatges protegits.  
  
Seté. Segons l'article 25 del Decret llei 14/2020, de 7 d'agost, del Consell, l'informe en matèria d'ordenació del territori i paisatge tindrà caràcter vinculant. Sense perjudici de la resta d'informes i pronunciaments de les administracions públiques intervinents, aquest informe haurà de ser favorable a l'efecte de poder atorgar l'autorització d'implantació en sòl no urbanitzable de la instal·lació.  
Huité. És aplicable l'article 10.1 del Decret 62/2011, de 20 de maig, del Consell, pel qual es regula el procediment de declaració i el règim de protecció dels béns de rellevància local, que estableix que el següent:  
  
«Fins a la seua definitiva inclusió en el corresponent Catàleg de béns i espais protegits, en els béns per als quals els ajuntaments hagen manifestat el seu compromís formal d'iniciar els tràmits urbanístics oportuns per a la seua declaració com a béns immobles de rellevància local, així com per als elements individuals compresos en la disposició addicional cinquena de la Llei 4/1998, d'11 de juny, de la Generalitat, del patrimoni cultural valencià, únicament es permetran, prèvia llicència municipal o document d'anàloga naturalesa, actuacions de conservació i manteniment.»  
Nové. Per a la resolució i motivació d'aquest expedient és determinant l'informe amb referència EP-2021/350 FU/jms del Servei d'Infraestructura Verda i Paisatge de la Direcció General de Política Territorial i Paisatge pertanyent a la Conselleria de Política Territorial, Obres Públiques i Mobilitat, de data 9 de novembre de 2021, i, en aquest sentit, l'article 77 apartats 1 i 6 de la Llei 39/2015, de procediment administratiu comú, estableix:  
  
«Article 77. Mitjans i període de prova  
1. Els fets rellevants per a la decisió d'un procediment podran acreditar-se per qualsevol mitjà de prova admissible en dret, la valoració del qual es realitzarà d'acord amb els criteris establits en la Llei 1/2000, de 7 de gener, d'enjudiciament civil.»  
I l'apartat 6 que assenyala que «Quan la prova consistisca en l'emissió d'un informe d'un òrgan administratiu, organisme públic o entitat de dret públic, s'entendrà que aquest té caràcter preceptiu.»  
Per si no fora prou, en l'àmbit del procediment administratiu que recull la Llei 39/2015, del procediment administratiu comú, aquesta llei estableix que «Els fets rellevants per a la decisió d'un procediment podran acreditar-se per qualsevol mitjà de prova admissible en dret»; i, en última instància, han de ser apreciats conforme amb els principis generals de valoració conjunta i de la sana crítica.  
  
Cal destacar que, l'informe del Servei d'Infraestructura Verda i Paisatge estableix que el Catàleg de proteccions de Mutxamel (2019), actualment en tramitació, incorpora les restes d'una bassa romana en un tram del barranc del Juncaret, a uns 75 m al sud-est de l'encreuament de la carretera de la Torreta amb el seu llit i que aquest instrument en tramitació cataloga aquest element com a bé de rellevància local (BRL). De conformitat amb el que es disposa en l'apartat b.3r de l'annex I del TRLOTUP, es considera un recurs paisatgístic pel seu interés cultural i patrimonial, atés que és objecte d'algun grau de protecció en tramitació. Per això, l'alternativa no compleix el criteri definit en l'article 10.1.b del Decret llei 14/2020, atesa la ubicació de la parcel·la triada per a la implantació de la planta a menys de 500 m del recurs paisatgístic definit.  
Per tot això, tenint en compte que el sentit de l'Informe del Servei d'Infraestructura Verda i Paisatge és desfavorable i que, a l'empara del que s'estableix en els articles 8, 10 i 25 del Decret llei 14/2020, de 7 d'agost, del Consell, de mesures per a accelerar la implantació d'instal·lacions per a l'aprofitament de les energies renovables per l'emergència climàtica i la necessitat de la urgent reactivació econòmica, els arguments d'aquest informe suposen que aquest servei territorial haja d'assumir com a propis aquests sense possibilitat de contradir-los, ja que es realitzen en l'àmbit de les competències en matèria paisatgística i d'ordenació del territori, que exerceix l'òrgan esmentat, i considerar que les deficiències detectades no poden ser objecte d'esmena i a més, no s'han proposat cap mena de modificació sobre aquest tema per la mercantil promotora de l'expedient, la qual cosa impedeix l'atorgament de l'autorització administrativa de conformitat amb els articles 77 i 80 de la Llei 39/2015, de procediment administratiu comú, en relació amb els articles 8 i 10 del Decret llei 14/2020, de 7 d'agost, del Consell, abans assenyalats.  
Vist tot el que s'ha exposat i els preceptes legals esmentats i altres disposicions d'aplicació, aquest Servei Territorial d'Indústria, Energia i Mines, resol:  
  
Primer  
Denegar la sol·licitud formulada per Fotovoltaica La Nebulosa, SL, d'autorització administrativa prèvia i autorització administrativa de construcció per a una instal·lació de producció d'energia elèctrica mitjançant tecnologia solar fotovoltaica, denominada FV La Nebulosa, de 3.430 kW de potència instal·lada, i les instal·lacions de connexió amb la xarxa de distribució d'energia elèctrica, incloses una estació de transformació, un centre de seccionament, així com una línia aeriasubterrània d'alta tensió d'evacuació d'energia elèctrica, situada en la planta generadora en la parcel·la 182 del polígon 14 del terme municipal de Mutxamel, província d'Alacant, a conseqüència del pronunciament desfavorable, segons l'informe amb referència EP-2021/350 FU/jms del Servei d'Infraestructura Verda i Paisatge de la Direcció General de Política Territorial i Paisatge pertanyent a la Conselleria de Política Territorial, Obres Públiques i Mobilitat, de data 9 de novembre de 2021, atesa la incompatibilitat normativa de la instal·lació fotovoltaica amb l'existència a menys de 500 metres de la central fotovoltaica de les restes d'una bassa romana en un tram del barranc del Juncaret, instrument en tramitació catalogat com a bé de rellevància local.  
  
  
Segon  
Ordenar:  
1. La publicació d'aquesta resolució en el Diari Oficial de la Generalitat Valenciana i en el Butlletí Oficial de la Província d'Alacant. A aquest efecte, i de conformitat amb l'article 42.4 de la Llei 21/2013, de 9 de desembre, d'avaluació ambiental, s'haurà de remetre als periòdics oficials esmentats aquesta resolució per a la publicació.  
  
2. La publicació en la seu electrònica d'aquesta conselleria (https://cindi.gva.es/es/web/energia/alacant, en castellà, i https://cindi.gva.es/va/web/energia/alacant, en valencià) de les referències dels periòdics oficials esmentats corresponent en els quals es publiquen la declaració d'impacte ambiental i aquesta resolució.  
3. La notificació d'aquesta resolució a la sol·licitant Fotovoltaica La Nebulosa, SL, i a les administracions següents, òrgans administratius o empreses interessades, que han informat el projecte i/o han emés condicionat tècnic o haurien d'haver-lo emés:  
- Conselleria d'Agricultura, Desenvolupament Rural, Emergència Climàtica i Transició Ecològica.  
- Conselleria de Política Territorial, Obres Públiques i Mobilitat.  
- Confederació Hidrogràfica del Xúquer.  
- Ajuntament de Mutxamel.  
- I-De Redes Eléctricas Inteligentes, SAU.  
- Red Eléctrica de España.  
Tot això de conformitat amb el que es disposa en els articles 30 i 31 del Decret llei 14/2020, de 7 d'agost, del Consell, de mesures per a accelerar la implantació d'instal·lacions per a l'aprofitament de les energies renovables per l'emergència climàtica i la necessitat de la urgent reactivació econòmica.  
  
Contra aquesta resolució, que no posa fi a la via administrativa, es podrà interposar un recurs d'alçada davant la Direcció General d'Indústria, Energia i Mines, en el termini d'un mes comptat a partir de l'endemà a aquell en què tinga lloc la notificació d'aquesta resolució, de conformitat amb el que es disposa en els articles 121 i 122 de la Llei 39/2015, d'1 d'octubre, del procediment administratiu comú de les administracions públiques.  
Les dades contingudes en aquest document de caràcter personal estaran sotmeses al deure de confidencialitat, a l'efecte del que s'estableix en l'article 5 de la Llei orgànica 3/2018, de 5 de desembre, de protecció de dades personals i garantia dels drets digitals en relació amb l'article 5.1.f del Reglament (UE) 2016/679, i el seu tractament només està permés per a la realització dels tràmits previstos en aquest expedient administratiu.  
  
Alacant, 22 de desembre de 2021.- La cap del Servei Territorial d'Indústria, Energia i Mines d'Alacant: Rosa María Aragonés Pomares.